om den holdning, der skal indtages på Den Europæiske Unions vegne i Centralkommissionen for Sejlads på Rhinen, til vedtagelsen af de reviderede besætningsregler for sejlads på Rhinen

BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne, til en resolution vedrørende udkastet til besætningsreglerne for sejlads på Rhinen, der i løbet af de kommende måneder skal vedtages ved skriftlig procedure af Centralkommissionen for Sejlads på Rhinen. Besætningsreglerne for sejlads på Rhinen er under revision for at tage højde for Europa-Parlamentets og Rådets direktiv (EU) 2017/2397 af 12. december 2017 om anerkendelse af erhvervskvalifikationer for sejlads på indre vandveje og om ophævelse af Rådets direktiv 91/672/EØF og 96/50/EF.

2.Baggrund for forslaget

2.1.CCNR

CCNR er en international organisation med regeludstedende beføjelser i spørgsmål om transport på Rhinen. Fire EU-medlemsstater (Belgien, Frankrig, Nederlandene og Tyskland) samt Schweiz er part i CCNR.

Den reviderede konvention om sejlads på Rhinen, som blev undertegnet den 17. oktober 1868 i Mannheim, fastlægger den retlige ramme for benyttelse af Rhinen som en indre vandvej til sejlads og beføjelserne for CCNR. Den aktuelt gældende udgave af konventionen er resultatet af en konvention om ændring af den reviderede konvention om sejlads på Rhinen, som blev vedtaget den 20. november 1963 og trådte i kraft den 14. april 1967.

CCNR har vedtaget en række regler inden for denne ramme. Den retsakt, som omfatter krav vedrørende besætninger, er besætningsreglerne for sejlads på Rhinen.

Der afholdes møder i plenarforsamlingen to gange om året med deltagelse af repræsentanter for CCNR-medlemsstaterne. Plenarforsamlingen er CCNR's besluttende organ. Den vedtager Centralkommissionens resolutioner og vedtager og ændrer dens tekniske forskrifter. Hver CCNR-medlemsstat har én stemme, og beslutninger vedtages med enstemmighed. Afgørelser kan undtagelsesvist træffes ved skriftlig procedure, også med enstemmighed. Resolutionerne er retligt bindende. EU er ikke medlem af CCNR.

2.2.CCNR's påtænkte retsakt

I løbet af de kommende måneder skal CCNR vedtage en resolution om ændring af besætningsreglerne for sejlads på Rhinen, som er de tekniske regler, der omfatter krav vedrørende besætninger. Den bindende karakter af besætningsreglerne for sejlads på Rhinen for medlemmerne af CCNR er fastsat i Mannheimkonventionen af 17. oktober 1868. Ændringen er nødvendig for at tage højde for direktiv (EU) 2017/2397. Mens kravene til besætningsmedlemmer, der sejler på Rhinen, er ikke omfattet af direktiv 91/672/EØF og 96/50/EF, er Rhinen omfattet af anvendelsen af reglerne i direktiv 2017/2397.

Artikel 10, stk. 2, i direktiv (EU) 2017/2397 har følgende ordlyd:

"2. Alle kvalifikationscertifikater, søfartsbøger og logbøger, der er udstedt i overensstemmelse med besætningsreglerne for sejlads på Rhinen, hvis krav er identiske med kravene i dette direktiv, er gyldige på samtlige Unionens indre vandveje. Sådanne certifikater, søfartsbøger eller logbøger, der er udstedt af et tredjeland, er gyldige på samtlige Unionens indre vandveje, forudsat at det pågældende tredjeland inden for sin jurisdiktion anerkender EU-dokumenter, der er udstedt i henhold til dette direktiv."

Derfor kræves det i direktivets artikel 10, stk. 2, at der i besætningsreglerne for sejlads på Rhinen skal være fastsat krav, som er identiske med dem i direktivet, for alle kvalifikationscertifikater, søfartsbøger og logbøger, der er udstedt i overensstemmelse med besætningsreglerne for sejlads på Rhinen, for at de skal være gyldige på Unionens indre vandveje. For at dokumenter vedrørende sejlads på Rhinen, der er udstedt efter den 17. januar 2022, skal være gyldige i EU, skal besætningsreglerne for sejlads på Rhinen revideres i overensstemmelse hermed.

Resolutionerne udarbejdes af udvalg og arbejdsgrupper. CCNR's udvalg for sociale spørgsmål, beskæftigelse og erhvervsuddannelse (Committee on Social Issues, Employment and Professional Training — STF) og dets arbejdsgrupper om sociale spørgsmål, beskæftigelse og erhvervsuddannelse (STF/G) er ansvarlige for erhvervskvalifikationer. Som følge af Kommissionens uofficielle dokument, der er nævnt i det nedenstående, oprettede CCNR en "taskforce for besætningsreglerne for sejlads på Rhinen" til at gennemgå det første udkast.

Arbejdet med revisionen blev indledt i juni 2018. Emnet var blevet behandlet på følgende tekniske møder, hvilket havde gjort det muligt at nå til enighed inden for CCNR om et første udkast:

·STF/G-møder (22. marts 2018, 6. september 2018, 22.-23. januar 2019, 21. februar 2019,19. marts 2019, 9. maj 2019, 10.-11. september 2019, 9. oktober 2019 og 6.-7. november 2019)

·STF-møder (21. marts 2018, 19. marts 2019 og 10. oktober 2019)